**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԲՅՈՒՋԵՏԱՅԻՆ ՀԱՄԱԿԱՐԳԻ ՄԱՍԻՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.**«Հայաստանի Հանրապետության բյուջետային համակարգի մասին» 1997 թվականի հունիսի 24-ի ՀՕ-137 օրենքի (այսուհետ՝ Օրենք) 1.2-րդ հոդվածը լրացնել հետևյալ բովանդակությամբ 19.3-րդ մասով.

«19.3. Սոցիալ-տնտեսական վճարը՝ համայնքի սոցիալ-տնտեսական զարգացման համար Հայաստանի Հանրապետության ընդերքի մասին օրենսգրքով և ընդերքօգտագործման պայմանագրով սահմանված՝ ընդերքօգտագործողների կողմից համայնքի բյուջե (ֆոնդային մաս) կատարված վճարն է:»։

**Հոդված 2.**Օրենքի 20-րդ հոդվածը լրացնել հետևյալ բովանդակությամբ 11-13-րդ մասերով.

«11. Սույն օրենքի 1.2-րդ հոդվածի 19.3.-րդ մասով սահմանված վճարը կարող է օգտագործվել տվյալ բյուջետային տարվան հաջորդող տարվա բյուջեի շրջանակներում՝ բացառապես համայնքի սոցիալ-տնտեսական զարգացման ծրագրերի իրականացման նպատակով։

12․ Սույն հոդվածի 11-րդ մասում նախատեսված սոցիալ-տնտեսական զարգացման ծրագրերը հաստատվում են համայնքի ղեկավարի ներկայացմամբ՝ համայնքի ավագանու որոշմամբ՝ համայնքի զարգացման հնգամյա և միջնաժամկետ ծախսերի ծրագրերին համահունչ:

13․ Սույն հոդվածի 12-րդ մասում նշված սոցիալ-տնտեսական զարգացման որևէ ծրագիր չհաստատվելու կամ համայնքային բյուջե (ֆոնդային մաս) փոխանցված գումարը սույն հոդվածի 11-րդ մասով սահմանված ժամկետում ամբողջությամբ չօգտագործվելու դեպքում, այդ գումարը կարող է օգտագործվել հաջորդող բյուջետային տարիների ընթացքում՝ բացառապես համայնքների սոցիալ-տնտեսական զարգացման նպատակով ծրագրերի իրականացման համար։»։

**Հոդված 3.**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**ՀԱՆՐԱՊԵՏՈՒԹՅԱՆ ՆԱԽԱԳԱՀ Վ. ԽԱՉԱՏՐՅԱՆ**